尹子潛送蕨
作者：韓淲
朝代：宋

paragraphs: 老來爲腹不爲目，薄飯盤蔬亦云足。
成年準擬薇蕨甜，那計人間有粱肉。
二月三月春已深，靈山土肥皆去尋。
長莖短朿挂蘿檐，出市不直三數金。
隨流揚波淨挼洗，芼以薑鹽付鐺耳。
生柴带葉旋抽添，糟莩曠沈時染指。
晨光破甑炊浮浮，稻香菜軟吾何憂。
人可以食鮮知味，請聽以氣專致柔。